Scone & Co. เป็นร้านสโคนที่ขายออนไลน์อย่างเดียวในเพจ ไม่มีหน้าร้านนะคะ แต่ส่งทั่วประเทศไทย เนื่องจากคุณพี่สาวรู้ว่าเราชอบทานสโคนมากเลยสั่งของร้านนี้มาให้ลองทานดู พอขนมมาส่งเท่านั้นแหละถึงกับว้าวเลยค่ะ
 
เริ่มแรกที่แกะกล่องส่งของออกเห็นแพคเกจกล่องใส่สโคนแล้วต้องบอกว่าเป็นความประทับใจแรกเลย ช่วงที่พี่สาวสั่งมาให้ทานล่วงมาประมาณ 2 เดือนได้แล้วค่ะ ตอนนั้นเป็นเดือนตุลาคมซึ่งยังเป็นหน้าฝนอยู่ กล่องใส่สโคนของทางร้านมีตุ๊กตาไล่ฝนห้อยติดหน้ากล่องมาอย่างน่ารักน่าเอ็นดู พร้อมด้วยคู่มือการรับประทานสโคนว่าควรอุ่นอย่างไรให้ได้รสอร่อย ส่วนขวดแยมและ clotted cream ก็ตกแต่งมาอย่างน่ารัก ดูมุ้งมิ้งเหมาะกับขนมสุดๆ
 
ที่สั่งมาจะเป็นชุดสโคนรวมรส 6 ชิ้นมาพร้อมแยมโฮมเมดให้เลือกได้อีก 2 ขวด ราคา 420 บาทไม่รวมค่าส่งนะคะ สำหรับ clotted cream สั่งเพิ่มมาขวดละ 65 บาท ในชุดสโคนเค้าจะแถมชามาให้ชงจิบเพลินๆ เวลาทานสโคนด้วย เราได้แถมมาเป็นชา Vanilla ของ TWININGS กับชาลาเวนเดอร์ค่ะ กลิ่นหอมทั้งสองรสเลย
 
สโคนมีให้เลือกมากถึง 12 รส คือ ออริจินัล, ฟรุตนัต, ชาเขียวฮอกไกโด, ชาไทย, ชอคโกแลต, กล้วยหอม, ซินนามอน, ส้ม, กุหลาบ, ลาเวนเดอร์, มะตูม และวนิลา ราคาจะแตกต่างกันไปตามรส ส่วนแยมโฮมเมดที่แถมก็มีหลายรสให้เลือก ทั้งสตรอเบอร์รี่, เลมอนเคิร์ด, เสาวรส, กุหลาบ สั่งเพิ่มจากที่แถมขวดละ 45 บาทค่ะ
 
เราได้มาเป็นรสชาเขียวฮอกไกโดและรสฟรุตนัทค่ะ ส่วนแยมได้สตรอเบอร์รี่และเลม่อนมาลอง พร้อมด้วย clotted cream อีก 1 ขวด จากที่ได้ลองชิมแล้วคือชอบมากๆ เป็นสโคนที่อร่อยมากมาย เนื้อสโคนไม่ได้กรอบแข็งจนร่วน ข้างนอกกรอบกำลังดีเนื้อข้างในนุ่มไม่แข็ง ขนาดแช่ตู้เย็นไว้แล้วเอาออกมาอุ่นทานตามคู่มือแล้วนี่คือดีมาก หอมและอร่อยเหมือนอบอุ่นๆ มาจากร้านเลยค่ะ
 
สโคนรสชาเขียวเข้มได้รสชาเขียวกำลังดี ส่วนรสฟรุตนัตนี่ใส่มะม่วงหิมพานต์และลูกเกดสองสีเคี้ยวเพลิน ส่วนตัวติดใจรสนี้มากมายค่ะ  แยมโฮมเมดของเค้าอร่อยออกรสเปรี้ยวอมหวานและหอมผลไม้ ส่วน Clotted cream นี่ทางร้านเค้าก็ทำเองเช่นกัน สโคนอุ่นๆ ป้ายแยมนิด Clotted cream หน่อย ทานไปจิบชาไปด้วยนี่ฟินเหลือเกิน
 
สรุป ถ้าชอบทานสโคน นี่เป็นอีกร้านหนึ่งที่ดีต่อใจควรค่าแก่การสั่งมาทานค่ะ อร่อยกว่าร้านดังๆ หลายร้านเลยนะ แพคเกจที่ใส่ก็น่ารักเค้าจะสร้างสรรค์เปลี่ยนไปตามฤดูกาลค่ะ รับรองว่าติดใจตั้งแต่เห็นแพคเกจไปจนถึงรสชาติอย่างแน่นอน